  Анжелика Тихонова корреспондент Ижкарын Космонавтъёслэн паркысьтызы Эшъяськон садын пулэсь «Шунды-мумы» синпелет пуктӥзы. Со сярысь «ВКонтакте» мерлыко вотэсысь бамаз «Удмурт Кенеш» огазеяськонлэн тӧроез Татьяна Ишматова ивортӥз. Синпелетэз «Удмурт Кенеш» огазеяськонлэн куременыз Алнаш ёросысь Кибашлыослэн юртысьтызы усточиос лэсьтӥзы. Табере Шунды-мумымы мед утёз Ижкарын улӥсь удмуртъёсты но. Мед бордаз кыскоз мукет калыкъёсты, тодэмзы но валамзы мед потоз, мар со сыӵе но малы удмурт калык сокем гажа Шунды-мумыез Татьяна Ишматова, «Удмурт Кенеш» огазеяськонлэн тӧроезАзьланяз «Шунды-мумы» синпелтэз интыям сэрегын ин ошмес кылдоз но чебер сяськаос ӝужалозы. Шунды-мумы Шундылы сюрес возьматӥсь нылкышно инмар луэ. Вашкала дауркылъя, Шунды ассэ туж шаян возиз: я Музъем-мумы дорысь кыдёке кошкылӥз, соку музъем кынмылӥз, я укыр матэ кариськылӥз, соку музъем ву улэ кыльылӥз. Музъем-мумы Шунды-мумылы вазиськиз, укылтэм пизэ мед визьмалоз шуыса. Шунды-мумы инбамез ас кияз кутӥз но Шундылы сюрес возьматӥз, кудӥзъя со табере нуналысь нуналэ ӝужа но пуксе. Куддыръя Шунды-мумыез Шундыен но лыдъяллязы. Археологъёс ӵем гинэ удмурт гуртъёсын копаськонъёс дыръя нылкышно инмарлэн суредэныз пельдӥнь чеберъяськонъёс шедьтыло Тодэ вайытом, Ижкарысь Искусствоосъя элькун нылпи школалэн азбараз пу скульптураосын парк кылдоз. Тегъёс: Лулчеберет Ижкар Удмуртия УдмуртКенеш удмуртъёс паркъёс киуж  